Taolisi näiteid Mesopotaamia kultuuriruumist võiks tuua veel palju, kus kuningas või jumalus osaleb pidusöögil [33] koos rohke alkoholitarbimisega [34] , kuid antud populaarteadusliku artikli raames piisab nendest ülaltoodut näidetest täiesti, et näidata, kui tähtis oli õllejoomine ka kultuslikus elus ja mitte ainult tavaliste inimeste, vaid koguni kuningate jaoks. Alkohol, armastus ja seksuaalsus esinevad tihti koos ning muidugi ka muistse Lähis-Ida kultuuris olid nad tihedalt omavahel seotud. Muistses Ugariti linnriigis (tänapäeva Araabia Ras amra asula, mis asub Põhja-Süürias Vahemere rannikul) näiteks oli II eelkristliku aastatuhande II poolel ca 1350-1190 a. eKr levinud veini joomine. Veini joodi kultuslike pidustuste raames. [35] Veini tarbiti näiteks sügispidustuste ja uusaastapidustuste ajal kevadel (Babüloonias ja Assüürias tuntud kui akītu-festival, mis leidis aset iga aasta kevadel) ning samuti ohverduspidustuse raames, mis olid seotud marzihu-pidustustega. [36] Ugariti ühe tuntuima uurija Oswald Loretzi sõnul olid veini ülemäärase nautimisega seotud ka seksuaalorgiad". [37]